Ainakin 31 ihmistä kuoli ja yli 300 loukkaantui, kun terroristit iskivät Belgian pääkaupunkiin Brysseliin tiistaiaamuna. Iltalehti seuraa tapahtumien kulkua ja jälkipuintia hetki hetkeltä.

Katso kooste Belgian tapahtumista.

Yhteenveto:

Belgian viranomaiset ovat pidättäneet yhden henkilön Anderlechtissa, mutta tiedossa ei ole, kuka hän on\.

Belgian viranomaiset julkaisivat aiemmin valvontakamerakuvaa kolmesta miehestä, jotka työntävät matkalaukkukärryjä lentokentän lähtöselvitysalueella\. Lentokentällä räjähtäneiden kahden pommin epäillään olleen piilotettuina matkalaukkuihin\. Yksi kentälle viety pommi jäi räjähtämättä ja kolmas mies on kateissa\.

Suomen ulkoministeriön mukaan iskuissa on haavoittunut lievästi ainakin kolme suomalaista\.

To 24.3. klo 12.18: Liveseuranta on tällä haavaa päättynyt. Belgian poliisi etsii yhä mahdollisesti kahta terroristia, joiden epäillään osallistuneen iskuihin. Seuranta avataan uudestaan, jos tarve vaatii.

12.00: Perjantaina pidätetty Pariisin iskuihin osalliseksi epäilty Salah Abdeslam väittää, ettei hänellä ollut tietoa iskusuunnitelmista.

8.40: Haaretz-lehden mukaan Belgian ja muiden länsimaiden tiedustelupalveluilla oli täsmällistä tiedustelutietoa Belgiaan tehtävästä terrori-iskusta. Lehden mukaan tiedustelupalveluilla oli tietoa siitä, että terroristit suunnittelivat iskua lentokentälle lähitulevaisuudessa. " Ilmeisesti " myös metroiskusuunnitelmista oli tieto. Lue lisää täältä.

6.06: Iskujen uhreista tiedetään edelleen vähän. The Guardian kertoo, että metroasemalla ja lentokentällä kuolleesta 31:stä ihmisestä vasta kolme pystytty tunnistamaan. He ovat Adelma Tapia Ruiz, Leopold Hecht ja Oliver Delespesse.

Belgian liittovaltion poliisi kertoi RTBF-televisiokanavalla, että väkivaltaiset räjähdykset sekä se, että uhrien joukossa on paljon ulkomaalaisia, ovat tehneet tunnistusprosessista monimutkaisen.

2.05: EU:n sisäministerit kokoontuvat tänään kriisikokoukseen Brysseliin kaupungissa toissapäivänä sattuneiden terrori-iskujen vuoksi. Suomesta kokoukseen osallistuu sisäministeri Petteri Orpo (kok.).

24.3.2016 klo 1.15: Yhdysvaltain ulkoministeri John Kerry vierailee torstaina Brysselissä. Ulkoministeriön tiedottajan mukaan Kerry esittää Belgian pääkaupungissa virallisen osanottonsa terrori-iskujen vuoksi.Hän myös aikoo luvata, että Yhdysvallat antaa Belgialle vahvan tuen sekä iskujen tutkinnassa että taistelussa terrorismia vastaan.

21.57: Ministeri Orpo (kok) STT:lle: Brysselin kokous on symbolisesti tärkeä. Uusia keinoja terrorismin kitkemiseksi tuskin on keksitty parissa päivässä.

EU-maiden sisäministerit kokoontuvat torstaina Brysselissä. Kokouksessa käydään Orpon mukaan läpi myös EU-komission ja turvallisuusviranomaisten raporttia terrorismin ehkäisystä.

21.15: Belgian terveysministeri Maggie de Block kertoi tuoreet tiedot uhreista. The Guardian uutisoi, että loukkaantuneita on yli 300, joista 150 on edelleen sairaalahoidossa. Sairaalahoidossa olevista 61 potilaan tila on kriittinen. Lisäksi koomassa tai vaivutetussa koomassa on neljä potilasta, joita ei ole vielä tunnistettu.

20.30: Poliisilähteet tähdentävät AFP:lle, että Najim Laachraoui oli toinen lentokentän terroristeista, joka räjäytti itsensä. Kolmannen lentokentällä olleen epäillyn pommi ei räjähtänyt ja hän pakeni paikalta.

20.20: Ranskalainen sanomalehti Le Monde sekä useat belgialaisviestimet uutisoivat, että toinen lentokentän epäillyistä on Najim Laachraoui. Viestimet uutisoivat asiasta jo aiemmin päivällä, mutta tiedotustilaisuudessa syyttäjä ei vielä vahvistanut asiaa. Nyt myös poliisi vahvistaa tiedon.

20.06: STT uutisoi, että Brysselin lentokenttä pidetään suljettuna matkustajalennoilta ainakin lauantaihin asti tiistain terrori-iskun takia. Asiasta kertoo lentokentän tiedottaja.

19.54: Yhdysvaltain ulkoministeri John Kerry matkustaa perjantaina Brysseliin tuomaan surunvalitelut, uutisoi AFP.

19.22: BBC: Turkin presidentti Recep Tayyip Erdogan sanoo, että yksi Belgian iskujen hyökkääjistä oli karkotettu taistelijataustan vuoksi Turkista ja asiasta oli varoitettu myös Belgiaa.

18.32: Reuters: Puolan pääministeri Beata Szydlo sanoi Superstacja-tv-kanavan haastattelussa ettei maa ota enää siirtolaisia vastaan. Syynä tähän on Brysselin terrori-iskut.

18.24: Epäiltyn Najim Laachraouin, 24, DNA:ta on löytynyt syrjäisestä piilopaikasta, jota terroristit käyttivät Pariisin iskujen aikana sekä epäillystä pommitehtaasta Schaerbeekin alueella Brysselissä, kertoo AFP. Lue koko juttu tästä.

18.08: Iskujen uhreista on saatu uutta tietoa. Yksi menehtyneistä on 20-vuotias oikeustieteen opiskelija.

17.45: EU-maiden sisäministerit aikovat kokoontua torstaina Brysselissä.

17.29: Finnair peruu torstailta kaikki kahdeksan lentoaan Brysselin ja Helsingin välillä. Perjantailta peruutetuksi on ilmoitettu yksi Brysselin ja Helsingin välinen lento. Myös keskiviikolta kaikki lennot oli peruttu. Ajantasaiset tiedot lennoista löytyvät täältä.

17.15: Zaventemin lentokenttä pysyy edelleen suljettuna poliisin tutkimusten vuoksi. Toistaiseksi ei ole osattu antaa arviota siitä, koska lentokenttä avataan uudelleen.

16.55: Belgialaisen Le Soirin mukaan Zaventemin lentokentältä on löydetty vielä yksi ruumis.

16.50: Belgian terveysministeri Maggie De Block kertoi, että 25 ihmistä on yhä sairaalahoidossa kriittisessä tilassa iskujen jäljiltä.

16.43: Syyttäjän mukaan itsemurhaiskuissa kuolleita el-Bakraouin veljeksiä oli epäilty Salah Abdeslamin piilottelusta. Abdeslam otettiin kiinni Pariisin iskuista epäiltynä viime viikonloppuna.

15.55: Belgialaisen Le Soir -lehden mukaan lentokentällä iskenyt Ibrahim el-Bakraoui, 29, tuomittiin vuonna 2011 epäonnistuneesta ryöstöyrityksestä yhdeksäksi vuoksi vankeuteen.

15.34: Belgian kuningaspari vierailee Brysselin sotilassairaalassa tänään kello 16 Suomen aikaa tapaamassa terrori-iskuissa eilen haavoittuneita lukuisia ihmisiä.

14.54: Selvennys: Ibrahim el-Bakraouin " testamentti " on löydetty tietokoneelta, joka oli roskakorissa Schaerbeekissa.

14.47: Lentokentän kaksi pommia räjähtivät 37 sekunnin sisään.

14.44: Schaerbeekin ratsiassa löydetty räjähdysaine oli TATP:tä. Samaa ainetta käytettiin muun muassa Pariisin iskuissa viime marraskuussa.

14.29: Kriisikeskuksesta vastaavan johtajan mukaan uhrien tunnistaminen on kesken. Hän pyytää uhrien omaisia olemaan myös soittamatta sairaaloihin.

14.26: Kaikkein suurin lentoaseman pommeista jäi räjähtämättä.

14.23: Kahta muuta lentoaseman valvontakameroille tallentunutta miestä ei ole tunnistettu. Kaksi heistä räjäytti itsensä, kolmas on yhä karkuteillä.

14.21: Vahvistettuja kuolonuhreja on 31, ei 32 tai 34, kuten aiemmin on väitetty. Haavoittuneita on 271.

14.20: Syyttäjä: Ratsian yhteydessä Schaerbeekista löytyi 15 kiloa räjähteitä. Korjattu räjähteiden määrä.

14.19: Syyttäjä: Ibrahim el-Bakraouin testamentti on löytynyt Schaerbeekin asuntoon tehdyn ratsian yhteydessä roskakorista. Siinä Ibrahim selittää, ettei voi hyvin.

14.18: Syyttäjä vahvistaa myös, että Ibrahim el-Bakraoui oli yksi lentokentän itsemurhapommittajista.

14.17: Syyttäjä Frederic Van Leeuw pitää parhaillaan tiedotustilaisuutta. Hänen mukaansa Kahlid el-Bakraoui räjäytti pommin metrossa.

14.08: Iskujen virallinen uhriluku on laskettu 32:een. Haavoittuneita on noin 260.

13.39: Belgian ja Portugalin välinen jalkapallo-ottelu ensi tiistaina Brysselissä on peruttu turvallisuussyiden vuoksi, kertoo Derniere Heure.

13.15: Aiemmat mediatiedot siitä, että Anderlechtissa olisi pidätetty Laachraoui, olivat ilmeisesti virheellisiä. Yleisradioyhtiö RTBF:n mukaan pidätetty mies ei missään tapauksessa ole Laachraoui. Myös asiasta ensimmäisenä kertonut DH sanoo, että tunnistus oli virheellinen.

13.11: Brysselin lentokenttä pysyy suljettuna vielä torstaina.

12.41: Mediatietojen mukaan Laachraoui napattiin pitseriassa. Päivitetty 13.15: pidätetty ei ole Laachraoui

12.30: Maalbeekin metroasema pysyy viranomaisten mukaan suljettuna useiden viikkojen ajan.

Zaventemin lentokentän avaamisesta liikenteelle päätetään tänään iltapäivällä. Kiinniolo maksaa päivittäin kymmenen miljoonaa euroa. Torstaina ja perjantaina 120 000 matkustajaa olisi lähdössä Zaventemilta pääsiäisen viettoon.

12.29: Useampi tiedotusväline on vahvistanut omilta lähteiltään, että Laachraoui on jäänyt kiinni. Asiasta kertovat myös L ' Echo, RTL ja Nieuws+. Päivitetty 13.15: pidätetty ei ole Laachraoui

12.17: Derniere Heuren (DH) mukaan poliisi järjestää tiedotustilaisuuden tänään kello 13.00 Belgian aikaa eli klo 14 Suomen aikaa. Poliisi ei ole vielä vahvistanut, mutta ei myöskään kiistänyt Laachraouin pidätystä.

12.16: Koko Belgiassa järjestetään minuutin hiljaisuus kello 12 paikallista aikaa eli klo 13 Suomen aikaa.

12.03: DH:n tiedon mukaan Pariisin ja Brysselin iskuihin osalliseksi epäilty Laachraoui jäi kiinni Anderlechtissä Brysselissä. Päivitetty 13.15: pidätetty ei ole Laachraoui

11.59: Belgialaislehti DH:n mukaan Najim Laachraoui on saatu kiinni elävänä. Päivitetty 13.15: pidätetty ei ole Laachraoui

11.37: STT: Finnair peruu tältä päivältä kaikki Helsingin ja Brysselin väliset lennot. Yksi lento peruttu myös huomiselta.

11.19: Belgialaismedian tietojen mukaan el-Bakraouin veljekset räjäyttivät itsensä eri paikoissa, eli molemmat eivät olleet lentokentällä. RTBF:n päivitettyjen tietojen mukaan Brahim räjäytti itsensä Zaventemin kentällä ja Khalid olisi Maalbeekin metroiskun takana.

10.55: Lentokenttäiskun kolmas epäilty Laachraoui, 24, matkusti Syyriaan jo kolme vuotta sitten. Hatulla ja silmälaseilla naamioitunut epäilty terroristi pakeni eilen lentokentältä kaksoispommi-iskun jälkeen.

Brysselin lentokentällä loukkaantuneen miehen röntgenkuvassa näkyi rintakehään iskeytynyt naula tai isokokoinen ruuvi. EPA/ AOP

10.45: Ranskan pääministeri Manuel Valls sanoo Ranskan radion haastattelussa, että EU:n pitää tehostaa ulkorajojensa valvontaa. Erityinen ongelma ovat väärät passit, sillä terroristijärjestö Isisin tiedetään varastaneen huomattavan määrän syyrialaisia passeja.

10.24: Belgialaislehti DH kertoo, että poliisi on vahvistanut nyt, että Najim Laachraoui on kolmas mies, joka on liitetty Brysselin terrori-iskuun.

09.56 Yksi tekijöistä on siis vielä kadoksissa. The Guardian kertoo, että poliisi etsii miestä nimeltä Najim Laachraoui, mutta ei vahvista, onko mies yksi epäillyistä. Hän on ollut poliisin etsintäkuuluttama jo aiemmin. Hänen DNA:taan löytyi asunnosta, jota Pariisin terrori-iskujen tekijät käyttivät viime vuonna.

09.43 Veljekset Ibrahim ja Khalid el-Bakraoui olivat poliisille tuttuja. Heillä oli rikosrekisteri, kertovat muun muassa The Guardian ja BBC. Poliisi epäili heitä Pariisin terrori-iskujen tekijöiden piilottelusta. Toinen veljistä oli The Guardianin mukaan vuokrannut asunnon Brysselistä väärillä papereilla. Asunto oli sama, jonne poliisi teki eilen tiistaina ratsian. Asunnosta löytyi muun muassa Isisin lippu ja aseita.

09.22 Brysselin lentokentän itsemurhapommittajat olivat veljeksiä, kertoo belgialainen televisioyhtiö RTBF. Yhtä tekijöistä etsitään yhä.

8.36: Maalbeekin metroaseman ympäristön tiet pysyvät suljettuna tänään. Ihmisiä pyydetään välttämään aluetta.

3.02: Uutistoimisto AFP kertoo Brysselin lentoaseman iskussa loukkaantuneesta 19-vuotiaasta lähetyssaarnaajasta, joka oli aiemmin selvinnyt myös Bostonin terrori-iskusta kolme vuotta sitten ja Pariisin terrori-iskusta viime marraskuussa. Lue lisää täällä.

2.04: Yhdysvallat varoittaa kansalaisiaan matkustamisesta Eurooppaan, jossa on " potentiaalinen riski terrori-iskuihin " . Asiasta kertoo uutistoimisto AFP. Varoituksen mukaan terroristiryhmät suunnittelevat lähitulevaisuuteen iskuja, jotka kohdistuvat koko Euroopan alueella muun muassa urheilutapahtumiin, matkailukohteisiin, ravintoloihin ja kuljetuksiin. Varoitus on voimassa 20. kesäkuuta asti.

1.51: Brysselin lentokentän pommi-iskuista epäiltyjä kuljettanut taksinkuljettaja on auttanut poliisia tutkimuksissa, kertoo CNN. Kuljettaja on kertonut iskuja tutkiville poliiseille muun muassa, mistä haki kolme epäiltyä kyytiinsä. Poliisit tekivät alueella ratsioita.

Kuljettajan mukaan epäillyt eivät antaneet hänen käsitellä matkatavaroitaan. Kaikki miesten matkatavarat eivät mahtuneet taksiin, joten osa jätettiin pois matkasta.

Lentokentällä räjähtäneiden kahden pommin epäillään olleen piilotettuina matkalaukkuihin. Yksi kentälle viety pommi jäi räjähtämättä, Belgian sisäministeri on vahvistanut.

1.10: Yhdysvaltain liittovaltio poliisi FBI lähettää ryhmän tutkimaan Brysselin terrori-iskuja, koska uhrien joukossa on myös yhdysvaltalaisia. Yhdysvaltain Mormonikirkko ilmoitti, että kolme amerikkalaista lähetyssaarnaajaa loukkaantui Brysselin lentokentälle tehdyssä pommi-iskussa. He olivat matkalla Ohioon.

Yhdysvaltojen keskeisillä lentokentillä ja joukkoliikenteen solmukohdissa on nostettu turvatoimia Brysselin iskujen jälkeen.

00.35: Belgiassa muslimijohtajat ovat tuominneet Brysselin iskut. Belgian imaamien liitto (La Ligue des Imams de Belgique) julkaisi yhteislausunnon, jossa iskuja kuvaillaan " rikollisiksi ja sanoinkuvaamattomiksi " teoiksi.Imaamit esittävät lausunnossa suruvalittelunsa iskujen uhrien perheille. Kaikkien maailmankatsomusten pitää imaamien mukaan yhdessä vastustaa tahoja, jotka yrittävät murentaa suvaitsevaisuutta ja yhteiseloa.

23.3.2016 klo 00.05: Belgian sisäministeri Jan Jambon sanoo, että viranomaiset yllättyivät Brysselissä eilen tapahtuneiden terrori-iskujen laajuudesta. Jambonin mukaan viranomaiset tiesivät, että jonkin asteista ääritekoa valmisteltiin Euroopassa, mutta Brysselin iskujen laajuus oli yllättävä.

22.32: " He tulivat taksilla matkalaukkuineen, pommit olivat laukuissa, " kertoo pormestari Francis Vermeiren uutistoimisto AFP:lle. Hyökkääjiä oli lentokentällä tämänhetkisten tietojen mukaan kolme. Kahden pommi räjähti, kolmannen ei. " He laittoivat matkalaukkunsa työntökärryihin, kaksi ensimmäistä pommia räjähti. Kolmas laittoi myös laukkunsa työntökärryyn, mutta hänen on täytynyt panikoitua, pommi ei räjähtänyt, " Vermeiren kommentoi. Kolmatta henkilöä etsitään.

22.27: Brysselin lentokentälle iskeneet hyökkääjät kuljettivat pommit laukuissaan, kertoo paikallinen pormestari.

Eiffel-torni valaistiin tiistai-iltana Belgian lipun väreissä. AP

20.31: Poliisi on löytänyt etsinnöissä pommin Schaerbeekin alueella sijaitsevasta asunnosta. Asunnossa oli myös Isisin lippu, kemikaaleja, nauloja ja räjähdelaitteita.

20.06: Syyttäjän mukaan Belgiassa on käynnissä useita poliisioperaatiota.

20.01: Belgian liittovaltion syyttäjä Frederic Van Leeuw sanoi tiedotustilaisuudessa, että Brysselin lentokentällä oli todennäköisesti kaksi itsemurhapommittajaa. Poliisi etsii aktiivisesti kolmatta hyökkääjää, joka oli valvontakameroiden kuvissa hattu päässä. Miehen oli nähty juoksevan ulos lentokentältä.

Tämän miehen liikkeistä poliisi on kiinnostunut. EPA

19.09: Belgian poliisi kyselee Twitterissä tietoja miehestä, jolla on vaalea takki ja hattu päässä. Mies tallentui lentokentän valvontakameran kuvaan.

19.06: Brysselissä sijaitsevat hotellit ovat ilmoittaneet tarjoavansa ilmaisen yösijan iskun uhreille ja heidän perheilleen.

18.58: Belgialainen Le Soir -lehti uutisoi, että lentokentällä käytetyissä pommeissa oli nauloja. Loukkaantuneita hoitaneen yliopistollisen sairaalan johtajan mukaan suurimmalla osalla uhreista oli vammoja, jotka olivat aiheutuneet metallisista esineistä.

18.46: Belgian Punainen Risti kiittää Twitterissä kaikkia verenluovuttajia ja kertoo, ettei tällä hetkellä ole tarvetta uusille luovuttajille.

18.43: Brysselin lentokentällä oli tarkotus räjäyttää kolmaskin pommi, kertovat Belgian viranomaiset. Räjähtämättä jäänyt pommi löytyi lentokentältä ja räjäytettiin myöhemmin kontrolloidusti.

17.59: Brysselin lentokenttä on suljettuna keskiviikon, tiedottaa lentokentän toimitusjohtaja.

17.29: Terroristijärjestö Isis on ilmoittautunut Brysselin iskujen tekijäksi. Terroristijärjestö antoi asiasta lausunnon Isisin propagandaa levittävän uutistoimisto Amaqin kautta, uutisoi BBC.

17.23: Belgialaislehti La Dernière Heure väittää, että lentokenttäiskun mahdolliset epäillyt tallentuivat valvontakameralle. Lehti on julkaissut valvontakamerakuvan kolmesta miehestä, jotka työntävät lentokenttäkärryjä ennen iskua.

17.15: Belgia on julistanut kolmen päivän kansallisen suruajan terrori-iskuissa kuolleiden muistolle. Liput ovat puolitangossa kaikkien julkisten rakennusten lipputangoissa torstai-iltaan saakka.

17.10: UM: Brysselin terrori-iskuissa on haavoittunut lievästi ainakin kolme suomalaista. Kaksi heistä oli lentokentällä tapahtuneen iskun lähellä ja yksi metroasemalla.

17.00: Kuubassa vieraileva Yhdysvaltain presidentti Barack Obama on osoittanut tukensa brysseliläisille. Obama vakuutti, että ihmisten turvallisuutta ympäri maailmaa uhkaavat voidaan ja myös tullaan voittamaan.

16.30: Ulkoasiainministeriö on päivittänyt matkustustiedotteensa ja tiedottaa, että matkailijoiden on noudatettava Belgiassa erityistä varovaisuutta. Belgian viranomaiset arvioivat koko Belgiaa koskevan, mukaan lukien Brysselin alueen terrorismiuhan vakavaksi.

16.14: Lentokentältä löydetty, räjähdevyöksi epäilty esine on räjäytetty kontrolloidusti.

16.05: Kaksi rautatieasemaa avataan Brysselissä kello 17 Suomen aikaa. Eteläinen ja pohjoinen asema saavat turvakseen 500 sotilasta. Päärautatieasema pysyy suljettuna.

16.01: Ydinvoimalasta on evakuoitu vain se osa henkilökunnasta, jota ei tarvita voimalan pyörittämiseen. Energiantuotanto jatkuu normaalisti.

15.28: Tihangen ydinvoimala on evakuoitu osana varotoimenpiteitä.

15.18: Turkin presidentti Erdogan otti iskuihin kantaa sanomalla, että terrorismia vastaan tarvitaan yhteinen rintama. Hän myös sanoi, ettei kurdijärjestö PKK:lla ja Brysselin terroristeilla ole eroa.

15.10: RBTF ja VTM: Lentokentältä on löydetty ehjä räjähdevyö.

15.01: Belgialaismedian mukaan pommiryhmä on räjäyttänyt epäilyttävän paketin yliopisto l ' Université de libre Bruxellesin (ULB) läheisyydessä.

14.37: Belgian ulkoministerin Didier Reyndersin mukaan viranomaiset uskovat, että terroristeja on vielä lisää.

14.35: Britannian pääministeri Cameron: Emme ikimaailmassa anna näidän terroristien voittaa.

14.32: Metroisku tapahtui sen jälkeen kun juna oli lähtenyt liikkeelle d ' Arts-Loin suuntaan. Pommi oli kolmivaunuisen junan keskimmäisessä vaunussa.

14.21: Yleisradioyhtiö VRT:n mukaan kuolleita on yhteensä 34: metrossa kuoli 20 ja lentokentällä 14. Haavoittuneita on yli 130.

14.16: Syyttäjä on pyytänyt paikan päältä raportoivaa mediaa hiljenemään. Pyyntö liittynee siihen, etteivät tekoon mahdollisesti osalliset terroristit saa tietoa poliisin liikkeistä ja ratsioista. Asiasta kertonut belgialaislehti Le Soir sanoo, ettei toistaiseksi raportoi poliisitoimista.

14.09: RBTF: Lentokentän lähtöhallista on löytynyt Kalashnikov-rynnäkkökivääri. Aiempien tietojen mukaan lentokentällä olisi ammuttu laukauksia ennen räjähdyksiä.

14.00: Yleisradioyhtiö RBTF kertoo, että poliisi tekee Brysselissä parhaillaan useita kotietsintöjä.

13.56: American Airlines kiistää, että toinen lentoaseman pommeista olisi räjähtänyt sen lähtöselvitystiskillä, kuten mediassa aiemmin väitettiin. Lentoyhtiön mukaan sen henkilökuntaa ei ole haavoittunut tai kuollut iskussa.

13.54: Ranskan pääministeri Valls: Me olemme sodassa. Eurooppa on joutunut muutaman viime kuun aikana sotatoimien kohteeksi.

13.34: Uhrien kansallisuuksista ei ole vielä saatu tietoja. Brysselissä asuu runsaasti ulkomaalaisia, erityisesti EU:n takia.

13.19: Poliisiylijohtaja Seppo Kolehmainen tviittaa, että Suomessa poliisi nosti valmiuttaan Brysselin tapahtumien takia. Supon mukaan iskut eivät kuitenkaan vaikuta terrorismin uhkatasoon Suomessa.

13.15: Julkista liikennettä pyörittävän STIB:n mukaan metroaseman iskussa kuoli 15 ihmistä ja 55 haavoittui. Haavoittuneista 10 tila on vakava. Jos tieto pitää paikkansa, yhteenlaskettu uhriluku on ainakin 26. Belgian syyttäjänvirasto ja pääministeri ovat sanoneet, että kuolonuhrien määrän vahvistaminen on vielä liian aikaista.

13.10 Ranskalaislehti Le Monden mukaan Ranska aikoo valaista tänään Eiffel-tornin Belgian lipun väreihin osoittaakseen tukensa Belgialle.

13.03 Belgian liittovaltion syyttäjän mukaan kyseessä on terrori-isku. Lentokentän isku oli itsemurhapommittajan tekemä.

12.52 Brysselin lentokenttää tyhjennetään parhaillaan, raportoi Iltalehden toimittaja Elli Harju Brysselistä.

- Aiemmin ihmisiä tuli vain tipottain ulos lentokentän alueelta, mutta nyt heitä tulee järjestäytyneesti. Mukana on myös lentokentän henkilökuntaa, Harju kertoo.

Ihmiset viedään paikalta busseilla eteenpäin.

YHTEENVETO klo 12.30: - Belgiassa on räjähtänyt kolme pommia, kaksi lentokentällä ja yksi metroasemalla keskustassa. Räjähdykset tapahtuivat tunnin välein yhdeksältä ja kymmeneltä Suomen aikaa.

- Kuolonuhreista ei ole varmaa tietoa, mutta tällä hetkellä pelastuslähteiden mukaan lentokentällä kuoli 11 ja metroasemalla 10.

- Lentokentän kaksoisisku oli itsemurhapommitus. Tekijöiden määrää ei ole kerrottu. Räjähdykset tapahtuivat lähtöselvityshallissa.

- Tekijöistä ei ole tietoa. Mikään ryhmittymä ei ole ottanut vastuuta, eivätkä viranomaiset ole vahvistaneet, että kyse on terrorismista, vaikka kaikki merkit viittaavat siihen.

- Käytännössä kaikki julkinen liikenne Brysseliin ja Brysselissä on keskeytetty. Lentokenttä on suljettu.

12.27: Belgia lähettää 225 poliisia lisää Brysseliin. Ranska kertoo lisäävänsä 1 600 poliisia liikenteen ja rajan valvontaan.

12.24: Sisäministeri Petteri Orpon mukaan valvontaa Helsinki-Vantaalla on tehostettu.

12.22: Venäjän presidentti Vladimir Putin on edustajansa mukaan tuominnut iskut ja ilmaissut osanottonsa, Interfax kertoo.

12.07: Uutistoimisto AFP:n pelastuslähteiden mukaan kuolonuhreja kolmessa räjähdyksessä on yhteensä 21. Asiasta kertoo Brysselin pelastuslaitoksen tiedottaja Pierre Meys. Meysin mukaan 11 olisi kuollut lentokentällä ja " noin 10 " Maalbekin metroasemalla.

11.51: Uutistoimisto Belga kertoo pelastuslähteiden mukaan, että lentoasemalla olisi kuollut 11 ihmistä. Yleisradioyhtiö VRT kertoi aiemmin 13 kuolleesta ja 35 vakavasti haavoittuneesta.

11.47: Belgian pääministeri Charles Michel kehottaa ihmisiä välttämään liikkumista kaupungilla.

11.46: STT: Noin sata suomalaismatkustajaa on tehnyt matkustusilmoituksen Brysseliin, ulkoministeriö kertoo. Ministeriö on koettanut tavoittaa heitä, mutta kaikkiin ei ole vielä saatu yhteyttä.

11.36: Euroopan maiden ja EU:n johtajat ovat laajalti tuominneet iskut. - Isku EU:n ytimeen koskettaa meitä kaikkia, Suomen pääministeri Juha Sipilä sanoo. Ruotsin pääministeri Stefan Löfven pitää iskua hyökkäyksenä Euroopan demokratiaa kohtaan.

11.35: Kaikki suurimmat juna-asemat Brysselissä on suljettu.

11.32: Maalbekin metroaseman räjähdys sattui juuri kun juna saapui laiturille. Asema on aivan EU-komission ja Euroopan unionin neuvoston rakennusten tuntumassa.

11.30: Ihmisiä kehotetaan Brysselissä välttämään puhelinten käyttöä. Verkot ovat tukossa.

11.27: Brysselin lentokenttä pysyy suljettuna ainakin huomisaamuun klo 6.00 asti.

11.24: Lentokentillä ympäri Eurooppaa kiristetään turvatoimia. Näin on toimittu ainakin Pariisissa, Lontoossa, Frankfurtissa ja Amsterdamissa.

11.19: Myös junaliikenne Brysselin päärautatieasemalle on pysäytetty.

11.07: Julkinen liikenne Brysselissä on suljettu kokonaan, viranomaiset tiedottavat. Metro, bussit, raitiovaunut ja lentoliikenne on pysäytetty.

10.59: Ranskan presidentti Francois Hollande pitää hätäkokouksen ministerien kanssa klo 11. Manuel Valls, Bernard Cazeneuve ja Jean-yves Le Drian kokoontuvat Hollanden kanssa.

10.56: UM: Brysselissä olevien tulee välttää julkisilla paikoilla liikkumista, kertoo ulkoministeriö Twitterissä.

Haavoittuneita hoidettiin Maalbekin metroaseman ulkopuolella pian iskun jälkeen. EPA / AOP

10.55: Saksan Frankfurtin lentokentän turvallisuusjärjestelyjä on tiukennettu.

k10.53:

VRT: 13 kuollut, 35 vakavasti loukkaantunut lentoasemalla.

10.51: Brysselissä on reagoitu terroriuhkaan: EU-komissio on määrännyt henkilökuntaansa pysymään kotona. Museoita ja muita julkisia tiloja on suljettu.

10.50: Pariisin lentokentän Charles de Gaullen turvatoimia on kiristetty.

10.47: Yleisradioyhtiö VRT: Lentokentän räjäytys oli itsemurhaisku. Terrorismia ei ole vieläkään vahvistettu.

10.45: Brysselin lentokentältä on RBTF:n mukaan löydetty kolme räjähdettä lisää.

10.44: Ulkoministeriö: Belgian viranomaiset ovat avanneet hätänumeron kyselyjä varten : +32 2 506 47 11

10.41: Lentoaseman ja metroaseman räjähdysten välillä kului aikaa vain noin tunti. Lentokentän tuplaräjähdys tapahtui hieman ennen yhdeksää Suomen aikaa, Maalbeekilla räjähti hieman kymmenen jälkeen.

10.38: Lentokentän pommeista toinen räjäytettiin Brussels Airlinesin tiskillä, toinen American Airlinesin tiskillä.

10.32: Brysselin metroa ollaan sulkemassa.

10.30: Sairaalalähteiden mukaan jopa kymmenen ihmistä on kuollut ja 30 haavoittunut räjähdyksissä. Asiasta kertoo yleisradioyhtiö RBTF.

10.27: Maalbeekin metroasemalla Brysselissä on räjähtänyt pommi, kertoo RTBF.

10.26: Juttu siirtyy seuraamaan tapahtumia hetki hetkeltä. Alta voit lukea mitä tähän mennessä on tapahtunut.

TILANNE KLO 10.26:

Lentokentän räjähdykset tapahtuivat sisäänkirjautumistiskien luona noin yhdeksältä aamulla Suomen aikaa.

Belgian yleisradioyhtiö RTBF ja yhdysvaltalaiskanava NBC kertovat, että kuolleita olisi " useita " . Toistaiseksi yhden ihmisen on vahvistettu kuolleen.

Belgialaismedian mukaan useita ihmisiä on loukkaantunut. Ihmiset saivat vammoja lasinsiruista ja alas romahtaneista kattopaneeleista.

Räjähdysten syy ei ole tiedossa. Belga-uutistoimiston silminnäkijälähteiden mukaan paikalla kuultiin myös laukauksia ja arabiankielistä huutoa ennen räjähdyksiä.

Kaksi voimakasta räjähdystä

Asiasta raportoi myös ruotsalaislehti Svenska Dagbladet, jonka toimittaja on paikan päällä. SvD kertoo, että ensin kuului pienempi räjähdys, sitten iso.

- Koko rakennus tärisi, savua on joka puolella.

- Kaikki kaupat on suljettu ja vartijat ohjasivat kaikki ulos hallista, ihmiset juoksevat, SvD:n Teresa Küchler sanoi pian tapahtuneen jälkeen.

Myös brittiläisellä Sky Newsilla on toimittaja paikalla. Hän kertoi kuulleensa kaksi voimakasta räjähdystä.

Vahvistamattoman tiedon mukaan kentältä olisi löydetty yksi mahdollisesti räjähtämätön pommi.

Raideliikenne lentokentälle on keskeytetty ja lentokenttä on suljettu toistaiseksi. Saapuvat lennot on reititetty muualle.

Terrorihälytystaso nostettiin korkeimmalle tasolle aamun räjähdysten jälkeen.

Iltalehti.fi seuraa tilannetta.

Savu nousi Brysselin lentokentältä räjähdysten jälkeen. AP

Belgia on ollut korkeassa hälytystilassa, kun Brysselissä jahdattiin viime viikolla Pariisin marraskuiseen terrori-iskuun liittyviä henkilöitä. Yksi pääepäillyistä, Salah Abdeslam jäi kiinni perjantaina.

Kaikkia samaan terroristisoluun kuuluneiksi epäiltyjä henkilöitä ei ole saatu kiinni, muun muassa Najim Laachraouita etsitään yhä. Laachraoui alias Soufiane Kayal on viranomaisten mukaan kykenevä tekemään terrori-iskun. Hänen dna:taan löydettin talosta, josta Abdeslam napattiin.